Tunggal barangay ket binayabayda ti float-da a kaaduan ti naarkosan a kuliglig kasta met iti traktora a nakaipalaonan dagiti nagduduma a produktoda ket nangrugi ti parade iti Cabugao Institute sada naglawlaw ti poblasion a nagtungpal iti Cabugao Central Park (CCP). Naaramid daytoy gapu ta magunggonaan ti kapintasan a float.
Kalpasan ti makapatignay-rikna nga imbokasion ni Mr. Eleuterio S. Piros ken ti Welcome Message ni MAFC Chairman Rogelio Barlolong a nangipannakkelanna a dagiti mannalon ti nangbusat ti umuna nga aldaw ti Piesta, impaay ni Mayor Edgardo “Ediboy” S. Cobangbang, Jr. ti Festival Message-na ket impeksana ti awan ti pangisukatanna ken ti nalaus a panagyamanna iti naisalumina a kinatunos ken kinaadu ti nagpartisipar iti daytoy nga aldaw, Abril 21, 2012, a naisibar para kadagiti mannalon ken mangngalap iti panagpiesta ti ili ti Cabugao.
Gapu iti impakita dagiti mannalon a pannakitunosda ket saan manen nga agtalna ti Alkalde a mangpampanunot kadagiti maipakat a nasamay a programa ken serbisio a mangiragpat pay ti panagbiag dagiti mannalon kas pangsupapakda iti sakripisioda babaen iti Gobierno Munisipal nga idauluanna.
Inyam-ammo ni Provincial Agriculturist Teofilo R. Quintal ni OIC DA-RED Valentino C. Perdido, Ph. D. Iti panagmensahe ti OIC DA Regional Executive Director, dinayawna ti kinaregta dagiti mannalon ditoy Cabugao kas mangesponsor iti umuna nga aldaw ti Piesta ti ili. Innayon ti opisial a di pagduduaan a naprogreso ti ili ti Cabugao gapu ta nakaysa dagiti mannalon a mangidur-as ti agrikultura kas kangrunaan a paggapuan ti pagbiagan ti umili ken tumultulong iti ekonomia ti ili.
Dinayaw ni Dr. Perdido ni Mayor Ediboy iti laingna nga agidaulo ket kunana a no kas kenkuana koma ti amin a lider, nadaras a matun-oyan ti masasao a “development” wenno panagdur-as. Dinayaw pay ti Direktor ti napipintas a kalsada ti barbarangay ditoy Cabugao a mangpadur-as ti Agrikultura.
Pammaneknek, kunana pay , ti nagduduma ken nasasalun-at a bunga ti nateng ken prutas a nailugan iti tunggal float ti barangay a nadur-as ti agrikultura ditoy nga ili.
Innayon pay ti DA Official nga iti kinaprogreso ti ili ti Cabugao iti benneg ti agrikultura ket daytoy ti mang-highlight ti nabaknang a kultura ti ili a mangpadaeg pay ti panangselebrarda ti Piesta. Nagkumit pay ti Direktor a makitinnulong ti opisinana kadagiti mannalon ken lideres ti ili a mangipagteng pay kadagiti kasapulan a programa a mangidur-as pay dagiti mannalon ken ti panagprogreso ti ili.
Naisaruno ti cutting of the ribbon iti Trade Fair ket ni Direktor Perdido ti nanggetteng ti agsumbangir a laso a binayabay da Mayor Ediboy ken dagiti opisiales ti Gobierno Munisipal kadagiti sumrekan iti Trade Fair a nakaipalaonan dagiti nagduduma nga exhibit a produkto, muebles, mulmula, kawes ken dadduma pay a gagangay a makita kadagiti booth ti trade fair.
Kalpasan ti programa iti CCP, nagturong da Mayor Ediboy ken dagiti taga-DA Region agraman dagiti opisiales ti LGU Cabugao ken bisita iti DAYO-Cabugao. Kinablaawanda ken inabrasada dagiti madama nga ag-Dadayo nga umili, sangaili ken nakipaset met iti dayta a pasamak. Nagsarita ni Mayor Ediboy ket imbagana nga itultuloy dagiti kameng nga ipatungpal dagiti napintas nga aramid ken pagsayaatan a kabaelanda nga igannuat ket kitaen met ti Gobierno Munisipal dagiti mainayon latta met a pagimbagan a maipatungpalda. Naaramid ti pannakapili ti Pinaka-Kalabaw ken Pinaka-Baka a nagpaayan ditoy a Hurado da Direktor Perdido ken Provincial Agriculturist Teofilo Quintal.
Maammuan ti mangabak ti “Pinaka” ti crops, fish ken livestock ken dadduma pay a naisayangkat a pakontes kadagiti mannalon iti Farmers’ Night Celebration iti dayta mga aldaw ken petsa.
Nakitaripnong met iti nasao a pasamak da Vice Mayor Danny Q. Gazmen, ABC President, Brgy. Captain Teddy U. Soller, SB Member Dr. Carlito S. Pano, SB Member Benedict Savellano, Mrs. Editha Castillo, Assistant Provincial Agriculturist , DA-HVCDP Coordinator Angel Padilla ken dadduma pay nga opisiales ti DA-Provincial ken DA-RFU 1, MAFC Chairman Rogelio Barlolong, Cabugao Livestock Traders Association President Marciano Raciles ken Federated Farmers President Elmer Bromeo. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn